የኢትዮጵያ ፕሪሚዬር ሊግ ተሸጠ፡፡
ባሕር ዳር፡ መስከረም 27/2013ዓ.ም (አብመድ) የኢትዮጵያ የወንዶች ፕሪሚዬር ሊግ ውድድር የቀጥታ ቴሌቭዥን ስርጭት እና የውድድር ስያሜ መሸጡ ታውቋል፡፡ ውድድሩና ስያሜው የተሸጠው በ22 ነጥብ 5 ሚሊዮን የአሜሪካ ዶላር ነው፡፡የኢትዮጵያ ፕሪሚዬር ሊግ ሸር ካምፓኒ የፕሪሚዬር ሊግ ውድድሩን በቀጥታ ቴሌቪዥን ስርጭት ለማስተላለፍ ፍላጎት ያላቸውን ለማሳተፍ ጨረታ ማውጣቱ ይታወሳል፡፡ ሸር ካምፓኒው ባወጣው ጨረታ የተሳተፉ ድርጅቶችን ሲያወዳድርም ቆይቷል፡፡በተደረገው ውድድርም መልቲ ቾይዝ ኢትዮጵያ ባቀረበው ቴክኒካል እና ፋይናንሻል ፕሮፖዛል የተሻለ ሆኖ በመገኘቱ አሸናፊ መሆኑ ታውቋል፡፡ ድርጅቱ የኢትዮጵያ ፕሪሚየር ሊግ ውድድርን በዲ ኤስ ቲቪ ለማስተላለፍ ተመራጭ እንደሆነም ለማወቅ ተችሏል፡፡ድርጅቱ ውድድሩን በቀጥታ ለማስተላለፍ እና ለውድድር ስያሜ ለ5 ዓመታት 22 ነጥብ 5 ሚሊዮን የአሜሪ ዶላር ማቅረቡም ተገልጧል፡፡ ከዚህ በተጨማሪ ለስልጠና፣ ለአቅም ግንባታ፣ ለፕሮዳክሽን፣ ለአየር ሰዓት ወጪ እና ለአይ ሲ ቲ መሠረተ ልማት ግንባታ ከ45 ነጥብ 5 ሚሊዮን ዶላር በላይ ወጪ እንደሚያደርግ ታውቋል፡፡ ድርጅቱ በአጠቃላይ በአምስት ዓመታት ውስጥ “ከ68 ሚሊዮን የአሜሪ ዶላር በላይ ኢንቨስት አደርጋለሁ” ብሏል ነው የተባለው፡፡ድርጅቱ በተለይም የሀገሪቱን ስፖርት ደረጃ ለማሻሻል በታዳጊ ወጣቶች ላይ፣ የዳኞች እና አሠልጣኞች አቅም ግንባታ፣ ከስታዲም አካባቢ ፀጥታ እና ሌሎች ጉዳዮች ላይ ድጋፍ ለማድረግ ፍላጎት እንዳለው ታውቋል፡፡